KIRJALLINEN KYSYMYS P-1980/03 esittäjä(t): Toine Manders (ELDR) komissiolle. Tupakointikielto Alankomaissa hotelli- ja ravintola-alalla.



Virallinen lehti nro 011 E , 15/01/2004 s. 0240 - 0241



KIRJALLINEN KYSYMYS P-1980/03 esittäjä(t): Toine Manders (ELDR) komissiolle (10. kesäkuuta 2003) Aihe: Tupakointikielto Alankomaissa hotelli- ja ravintola-alalla Uusitun tupakkalain mukaisesti (Stb. 2002, 201) työantajien on Alankomaissa järjestettävä työntekijöille savuttomat työtilat (11 artikla a kohta). Kansanterveys-, hyvinvointi- ja urheiluasioista vastaava ministeriö tiedotti hiljattain, että hotelli- ja ravintola-alaa koskevat poikkeusjärjestelyt olisi lakkautettava. Näin ollen Alankomaiden hotelli- ja ravintola-alalla tulee 1. tammikuuta 2005 alkaen voimaan täydellinen tupakointikielto. Alan järjestöt arvioivat, että kyseinen tupakointikielto vaarantaa 50 000 työpaikkaa. Arvioiden mukaan alan liikevaihdon tappiot nousevat 1,3 miljardiin euroon. Erityisesti rajaseuduilla hotelli- ja ravintola-ala joutuu suhteettoman paljon kärsimään toimenpiteistä. Rajaseuduilla ihmiset voivat mennä ravintolaan Saksan tai Belgian puolelle, ja samalla saksalaiset ja belgialaiset kävijät tulevat välttelemään Alankomaiden ravintoloita. Hotelli- ja ravintola-ala tarjoaa vieraanvaraisia palveluja, mutta tässä tapauksessa palvelujen vapaa liikkuvuus joutuu kyseenalaiseksi. Kansallisen lainsäädännön voimaantulo vääristää sisämarkkinoita. 1. Tunteeko komissio Alankomaiden uuden tupakkalain? 2. Katsooko komissio, että tupakointikiellolla on edellä esitettyjä vaikutuksia hotelli- ja ravintola-alaan? 3. Katsooko komissio, että tupakointikiellon yksipuolinen täytäntöönpano vaikuttaa kielteisesti sisämarkkinoihin? 4. Aikooko komissio ryhtyä toimiin estääkseen kilpailun vääristymisen sisämarkkinoilla? David Byrnen komission puolesta antama vastaus (18. heinäkuuta 2003) Parlamentin jäsenen kuvaamat toimenpiteet näyttävät olevan sopusoinnussa tupakoinnin ehkäisemisestä ja aloitteista tupakoinnin torjunnan tehostamiseksi 2 päivänä joulukuuta 2002 annetun neuvoston suosituksen(1) kanssa. Suosituksen 4 kohdassa jäsenvaltioita kehotetaan säätämään lakeja ja/tai ottamaan käyttöön muita tehokkaita toimenpiteitä kansallisten käytäntöjen ja olosuhteiden mukaisesti sopivalla hallituksen tai muulla tasolla, jotta ihmisiä voidaan suojella ympäristön tupakansavulta työpaikkojen sisätiloissa, suljetuissa julkisissa tiloissa ja julkisissa kulkuvälineissä. Suosituksen taustalla ovat viime vuosina suoritetut tutkimukset, joiden tulokset osoittavat, että altistuminen ympäristön tupakansavulle työpaikalla voi aiheuttaa keuhkosyöpää ja sydänsairauksia. Se voi myös aiheuttaa tai pahentaa hengitysvaikeuksia. Komissio ymmärtää hotelli- ja ravintola-alan yritysten tunteman huolen tupakointirajoitusten taloudellisesta vaikutuksesta niiden omaan toimeentuloon. Komissio haluaisi kuitenkin todeta Yhdysvalloissa suoritettujen tutkimusten osoittavan, että tupakoinnin kieltävät lait ja säännökset eivät vähennä hotelli- ja ravintola-alan tuloja ja että useimmissa tapauksissa tulot lisääntyvät tällaisten lakien säätämisen jälkeen(2). Sen sijaan komissiolla ei ole tietoa siitä, miltä pohjalta alan järjestöt esittävät arvionsa. Tämän vuoksi komissio ei voi arvioida niiden tarkkuutta tai esittää niistä huomioita. Parlamentin jäsenen esittämät tiedot eivät ole riittäviä, jotta komissio voisi arvioida, vaikuttaisiko Alankomaiden koko hotelli- ja ravintola-alaan kohdistuva tupakointikielto haitallisesti sisämarkkinoiden toimintaan. Komissio jatkaa tupakoinnin torjuntapolitiikan kehityksen seuraamista perustamissopimusten vaatimusten mukaisesti. (1) EYVL L 22, 25.1.2003. (2) Smoke Free Workplaces: Improving the Health and Well-Being of People at Work. European Status Report 2001. Koordinointi: Inge van den Borne ja Tamara Raaijmakers, Alankomaiden työterveyden edistämiskeskus, ENSP:tä (European Network for Smoking Prevention) varten, 2001. M Scollo, A Lal, A Hyland, and S Glantz, Review of the quality of studies on the economic effects of smoke-free policies on the hospitality industry. Tob. Control 2003; 12: 1320.